8 περιφέρειες στο ΠΑΣΟΚ και 5 στην ΝΔ
μετά τον δεύτερο γύρο των αυτοδιοικητικών εκλογών στην Ελλάδα
Με αποχή περίπου στο 55%, μεγαλύτερη από αυτή του πρώτου γύρου, διεξήχθη η επαναληπτική διαδικασία για την ανάδειξη Περιφερειαρχών και Δημάρχων. Το μήνυμα απαξίωσης, ανεξαρτήτως αποτελεσμάτων, δήλωσαν ότι το πήραν όλα τα κόμματα, καθώς υπήρξαν ανατροπές σε προβλέψεις και μάχες ψήφο με ψήφο γύρω από το 50%, τόσο σε περιφερειακό όσο και δημοτικό επίπεδο. Ο Δήμος της Αθήνας περνάει από τον Νικήτα Κακλαμάνη στο Γιώργο Καμίνη και στην Αττική εξελέγη Περιφερειάρχης ο Γιάννης Σγουρός. Ο Πειραιάς πέρασε στον Βασίλη Μιχαλολιάκο, ενώ ο νυν Νομάρχης Θεσσαλονίκης, Παντελής Ψωμιάδης, κέρδισε την Περιφέρεια Κεντρικής Μακεδονίας. Η πολυσυζητημένη Περιφέρεια Πελοποννήσου κερδήθηκε τελικά από τον Πέτρο Τατούλη, ενώ το μεγαλύτερο εκλογικό θρίλερ εξελίχθηκε στην Θεσσαλονίκη με τους υποψηφίους δημάρχους Κώστα Γκιουλέκα και Γιάννη Μπουτάρη. Εκεί εξελέγη τελικά ο υποστηριζόμενος από το ΠΑΣΟΚ, Γιάννης Μπουτάρης. Ο Πρωθυπουργός Γιώργος Παπανδρέου συνεχάρη όσους κέρδισαν την εμπιστοσύνη του λαού και δήλωσε ότι χωρίς καμία διάκριση η κυβέρνηση θα είναι κοντά τους. Με το ΠΑΣΟΚ να υπερισχύει στις Περιφέρειες, ο κ. Παπανδρέου είπε: «Οι πολίτες ζήτησαν συνέχιση της πορείας μας και απέρριψαν τις σειρήνες της αποσταθεροποίησης. Έχουμε μπροστά μας μια καθαρή τριετία για να κάνουμε όλοι μαζί την αλλαγή». Έτσι σύμφωνα με όλους τους αναλυτές ο Πρωθυπουργός έκλεισε το κεφάλαιο των εκλογών, τονίζοντας στην ομιλία του ότι οι θυσίες τελείωσαν, η σωτηρία της χώρας προέχει και κάλεσε τις πολιτικές δυνάμεις να αναλάβουν τις ευθύνες τους.